**Kifizetések menete a Nyugat-Balkán Beruházási Támogatás keretében**

A Kedvezményezett a beszámolóinak elkészítése és benyújtása során a Nyugat-Balkán Beruházási Támogatás Pályázati útmutatójában és a Támogatóval kötött támogatási szerződésében (a továbbiakban: TSZ) foglaltak szerint köteles eljárni.

A program utófinanszírozott, azaz – amennyiben a Kedvezményezett nem igényel előleget - a támogatási összeg a beszámolók jóváhagyását követően, a beszámolóban jóváhagyott támogatási összeg erejéig kerül folyósításra a Kedvezményezett támogatási szerződésben megjelölt bankszámlájára.

Amennyiben a kedvezményezett a TSZ 3.1. pontjában foglaltak szerint előleget igényel, úgy a rendelkezésekkel összhangban a Támogató a Kedvezményezett számára megítélt vissza nem térítendő költségvetési támogatás a TSZ 3.1 pontjában foglalt összegét előleg formájában utalja át a Kedvezményezettnek.

A támogatás fennmaradó összegét a Támogató a Kedvezményezett által a TSZ 4.2. pontjában foglalt ütemezésnek megfelelően benyújtandó beszámolók elfogadását követően alkalmanként utalja át a Kedvezményezett részére. Ezek az átutalások oly módon történnek, hogy az adott beszámoló nyomán a Támogató a kifizetésre jóváhagyott összegnek az igényelt előleggel arányosan csökkentett részét utalja át a Kedvezményezettnek, míg a fennmaradó rész az előleg elszámolására fordítódik.

Két példával szemléltetve:

1. A Kedvezményezett számára jóváhagyott teljes támogatási összeg 100.000.000,- Ft és a Kedvezményezett 50.000.000,- Ft előleget igényelt. A TSZ alapján 2 db részbeszámoló és 1 db záró beszámoló benyújtására kötelezett.

Az 1. részbeszámolóban a Kedvezményezett 30.000.000,- Ft támogatást kíván elszámolni. Mivel a korábban folyósított előleg a támogatási összeg 50%-a, így a részbeszámoló jóváhagyását követően a Támogató az elszámolt támogatás 50%-át, azaz 15.000.000.- Ft-ot utal át a Kedvezményezettnek, 15.000.000.-Ft előleg elszámolásra kerül. (Ekkor a Kedvezményezett részére összesen 65.000.000.-Ft támogatás került már kifizetésre.)

A 2. részbeszámolóban a Kedvezményezett 60.000.000,- Ft támogatást kíván elszámolni. A részbeszámoló jóváhagyását követően a Támogató az elszámolt támogatás 50%-át, azaz 30.000.000.- Ft-ot utal át a Kedvezményezettnek, 30.000.000.-Ft előleg elszámolásra kerül. (Ekkor a Kedvezményezett részére összesen 95.000.000.-Ft támogatás került már kifizetésre.)

A záró beszámolóban a Kedvezményezett 10.000.000,- Ft támogatást kíván elszámolni. A záró beszámoló jóváhagyását követően a Támogató az elszámolt támogatás 50%-át, azaz 5.000.000.- Ft-ot utal át a Kedvezményezettnek, 5.000.000.-Ft előleg elszámolásra kerül. (Ekkorra a Kedvezményezett részére a teljes támogatási összeg, azaz 100.000.000.-Ft kifizetésre került, és a kihelyezett előleg is elszámolásra került.)

1. A Kedvezményezett számára jóváhagyott teljes támogatási összeg 100.000.000,- Ft és a Kedvezményezett 40.000.000,- Ft előleget igényelt. A TSZ alapján 2 db részbeszámoló és 1 db záró beszámoló benyújtására kötelezett.

Az 1. részbeszámolóban a Kedvezményezett 30.000.000,- Ft támogatást kíván elszámolni. Mivel a korábban folyósított előleg a támogatási összeg 40%-a, így a részbeszámoló jóváhagyását követően a Támogató az elszámolt támogatás 60%-át, azaz 18.000.000.- Ft-ot utal át a Kedvezményezettnek, 12.000.000.-Ft előleg elszámolásra kerül. (Ekkor a Kedvezményezett részére összesen 58.000.000.-Ft támogatás került már kifizetésre.)

A 2. részbeszámolóban a Kedvezményezett 60.000.000,- Ft támogatást kíván elszámolni. A részbeszámoló jóváhagyását követően a Támogató az elszámolt támogatás 60%-át, azaz 36.000.000.- Ft-ot utal át a Kedvezményezettnek, 24.000.000.-Ft előleg elszámolásra kerül. (Ekkor a Kedvezményezett részére összesen 94.000.000.-Ft támogatás került már kifizetésre.)

A záró beszámolóban a Kedvezményezett 10.000.000,- Ft támogatást kíván elszámolni. A záró beszámoló jóváhagyását követően a Támogató az elszámolt támogatás 60%-át, azaz 6.000.000.- Ft-ot utal át a Kedvezményezettnek, 4.000.000.-Ft előleg elszámolásra kerül. (Ekkorra a Kedvezményezett részére a teljes támogatási összeg, azaz 100.000.000.-Ft kifizetésre került, és a kihelyezett előleg is elszámolásra került.)